Προετοιμασίες για να είμαστε μαζί, άγνωστο για πόσο

Το ***Προετοιμασίες για να είμαστε μαζί, άγνωστο για πόσο*** (Ουγγρικά: *Felkészülés meghatározatlan ideig tartó együttlétre*) είναι μια ουγγρική δραματική ταινία του 2020 σε σκηνοθεσία της Λίλι Χόρβατ. Η ταινία έχει ως θέμα της μια γιατρό που εγκαταλείπει τη ζωή της στις Ηνωμένες Πολιτείες Αμερικής για να επιστρέψει στην πατρίδα της, τη Βουδαπέστη, αφού ερωτεύεται έναν άλλο γιατρό, αλλά αυτός ισχυρίζεται ότι δεν την έχει δει ποτέ πριν.  Η ταινία επιλέχθηκε ως η ουγγρική υποψηφιότητα για το Όσκαρ Καλύτερης Διεθνούς Ταινίας Μεγάλου Μήκους στα 93α Βραβεία Όσκαρ, αλλά τελικά δεν ήταν υποψήφια. 

## Πλοκή
Σε ένα συνέδριο στο Νιου Τζέρσεϊ, η καταξιωμένη νευροχειρουργός Μάρτα συναντά τον συνάδελφό της γιατρό Γιάνος. Η σύντομη συνάντησή τους πείθει τη Μάρτα ότι είναι ο έρωτας της ζωής της και οι δυο τους κανονίζουν μια δεύτερη συνάντηση στη Γέφυρα της Ελευθερίας στη Βουδαπέστη έναν μήνα αργότερα. Έχοντας παραιτηθεί από τη δουλειά της στις ΗΠΑ και επιστρέφοντας στην πατρίδα της, την Ουγγαρία, η Μάρτα σοκάρεται όταν ο Γιάνος δεν φτάνει στο σημείο συνάντησής τους. Όταν πηγαίνει να τον βρει στο Ιατρικό Πανεπιστήμιο της Βουδαπέστης, ο άντρας που αναγνωρίζει ως Γιάνος της λέει ότι οι δυο τους δεν έχουν συναντηθεί ποτέ πριν.

Αποφασίζοντας να μείνει στη Βουδαπέστη, η Μάρτα νοικιάζει ένα ετοιμόρροπο διαμέρισμα και πιάνει δουλειά στο νοσοκομείο όπου εργάζεται ο Γιάνος. Εκεί, προκαλεί την οργή των συναδέλφων της λόγω της τάσης της να προσφέρει εναλλακτικές διαγνώσεις στους ασθενείς του νοσοκομείου. Παθαίνει εμμονή με τον Γιάνος, βλέπει παλιά βίντεο που μπορεί να βρει στο YouTube και τον ακολουθεί μετά τη δουλειά. Αρχίζει να κάνει ψυχοθεραπεία, καθώς αμφιβάλλει για το αν η αρχική συνάντηση όντως έλαβε χώρα και ζητά διάγνωση διαταραχής προσωπικότητας.

Ενώ χειρουργεί έναν ασθενή, η Μάρτα εκνευρίζεται με έναν από τους συναδέλφους της χειρουργούς και ζητά να τον αντικαταστήσει ο Γιάνος. Οι δυο τους συστήνονται επίσημα και η Μάρτα προσκαλείται στην παρουσίαση του βιβλίου του Γιάνος το ίδιο βράδυ. Επιστρέφει στο σπίτι της με ένα αντίτυπο του βιβλίου του και αρχίζει να αυνανίζεται αφού διαβάζει αποσπάσματά του.

Ο γιος της προηγούμενης ασθενούς της Μάρτα προσφέρεται να της κάνει το τραπέζι ως ένδειξη ευγνωμοσύνης για τη βοήθειά της. Στη συνέχεια, προσπαθεί να την κάνει να τον προσκαλέσει στο διαμέρισμά της, αλλά εκείνη τον απορρίπτει. Στη συνέχεια, βρίσκει ένα μήνυμα στο γραφείο της από τον Γιάνος που της ζητά να μιλήσουν. Οι δυο τους πηγαίνουν για ψώνια και εκείνος της προτείνει να της αγοράσει ένα ηχείο για το διαμέρισμά της. Ο Γιάνος αργότερα επισκέπτεται το διαμέρισμά της και οι δυο τους κάνουν σεξ, αλλά το πρωί δεν τον βρίσκει πουθενά.

Η Έλεν, φίλη και συνάδελφος της Μάρτα από το Νιου Τζέρσεϊ, την επισκέπτεται στη Βουδαπέστη. Η Έλεν πείθει τη Μάρτα να προσπαθήσει να τηλεφωνήσει στον Γιάνος, αλλά όταν το κάνει, βρίσκει το σακάκι και το τηλέφωνό του μέσα στο διαμέρισμά της. Η Μάρτα επιστρέφει το αντικείμενο στο Ιατρικό Πανεπιστήμιο της Βουδαπέστης και στη συνέχεια ακολουθεί κρυφά τον Γιάνος στο σπίτι. Φεύγει γρήγορα όταν την πόρτα ανοίγει μια κοπέλα που λέει ότι είναι η κόρη του Γιάνος.

Ο Γιάνος προσπαθεί να επισκεφτεί τη Μάρτα, αλλά δεν μπορεί να μπει στο διαμέρισμά της. Ομολογεί ότι θυμόταν τη συνάντησή τους στο Νιου Τζέρσεϊ, αλλά δεν είχε πάρει στα σοβαρά τη συμφωνία τους να συναντηθούν ξανά στη Βουδαπέστη. Της λέει επίσης ότι φοβάται μήπως κάτι τέτοιο διαταράξει τη σχέση του με τις κόρες του, τις οποίες μεγαλώνει μόνος του. Το πρωί, ο Γιάνος και η Μάρτα παρακολουθούν δύο διανομείς να μεταφέρουν ένα ηχείο στο διαμέρισμα της Μάρτα.

## Απήχηση
Ο ιστότοπος συγκέντρωσης κριτικών Rotten Tomatoes δίνει στην ταινία βαθμολογία αποδοχής 88% με βάση 56 κριτικές, με μέση βαθμολογία 7/10. Η κριτικών του ιστότοπου αναφέρει: «Ο τίτλος της μπορεί να είναι δυσκίνητος, αλλά το *Προετοιμασίες για να είμαστε μαζί, άγνωστο για πόσο* πραγματεύεται τη φύση του έρωτα με αξιέπαινη σαφήνεια».  Σύμφωνα με το Metacritic, το οποίο εξέτασε δείγμα 12 κριτικών και υπολόγισε μια σταθμισμένη μέση βαθμολογία 70 στα 100, η ταινία έλαβε «γενικά ευνοϊκές κριτικές». 

### Διακρίσεις

## Παραπομπές

## Εξωτερικοί σύνδεσμοι

* 
Κατηγορία:Ταινίες του 2020
Κατηγορία:Ουγγρικές ταινίες